
Latvijas Republikas nostājas projekts,
sniedzot rakstiskus apsvērumus prejudiciālā nolēmuma lūguma procesā
Eiropas Savienības Tiesas lietā C-119/22 Teva un Teva Finland

	  1. Informācija, kas saistīta ar Eiropas Savienības Tiesā izskatāmo lietu

	1.1. lietas numurs un iesaistītās puses
Lieta C-119/22  Teva un Teva Finland.
Prasītājas nacionālajā tiesvedībā – Teva B.V. un Teva Finland Oy (turpmāk – Teva). Atbildētāja nacionālajā tiesvedībā – Merck Sharp & Dohme Corp. (turpmāk – MSD).
Prejudiciālos jautājumus Eiropas Savienības Tiesā (turpmāk – EST) iesniegusi  Markkinaoikeus (Tirdzniecības tiesa, Somija) (turpmāk – Somijas tiesa).

	1.2. lietas faktisko apstākļu īss hronoloģisks izklāsts
Sabiedrībai MSD Somijā tika piešķirts papildu aizsardzības sertifikāts Nr. 342. Pieteikums, kura rezultātā tika piešķirts attiecīgais papildu aizsardzības sertifikāts, balstījās uz MSD piešķirto un Somijā vēlāk apstiprināto Eiropas patentu Nr. FI/EP 1 412 357, kā arī MSD piešķirto tirdzniecības atļauju EU/1/08/455/001-014 attiecībā uz produktu Janumet, EU/1/08/457/001-014 attiecībā uz produktu Velmetia un EU/1/08/457/001-014 Efficib.
Teva ir cēlusi prasību pret MSD par Somijā piešķirtā papildu aizsardzības sertifikāta Nr. 342 spēkā neesamības atzīšanu. Savas prasības pamatojumam Teva apgalvo, ka papildu aizsardzības sertifikāts Nr. 342 esot piešķirts, pārkāpjot Eiropas Parlamenta un Padomes 2009. gada 6. maija Regulas (EK) Nr. 469/2009 par papildu aizsardzības sertifikātu zālēm (turpmāk – Regula 469/2009) 3. panta a), c) un d) punktu.
MSD iebilst pret Teva prasību un lūdz to noraidīt. MSD apgalvo: 1) ka Eiropas patents, kas tai piešķirts un vēlāk apstiprināts Somijā, aizsargā aktīvo vielu kombināciju saskaņā ar papildu aizsardzības sertifikātu Nr. 342 Regulas 469/2009 3. panta a) punktā noteiktajā veidā; 2) Regulas 469/2009 3. panta c) punkts attiecībā uz papildu aizsardzības sertifikāta Nr. 342 piešķiršanu ir uzskatāms par izpildītu. Ar Regulas 469/2009 3. panta c) punktu netiek liegts piešķirt sertifikātu aktīvo vielu kombinācijai, uz kuru attiecas papildu aizsardzības sertifikāts Nr. 342, pat ja iepriekš, pamatojoties uz to pašu patentu, jau ir piešķirts papildu aizsardzības sertifikāts aktīvajai vielai, kas veido vienu no diviem aktīvo vielu kombinācijas savienojumiem saskaņā ar papildu aizsardzības sertifikātu Nr. 342; 3) nav arī jāuzskata, ka ar papildu aizsardzības sertifikāta Nr. 342 piešķiršanu būtu pārkāpts Regulas 469/2009 3. panta d) punkts. Tirdzniecības atļauja, uz kuras pamata tika iesniegts pieteikums, kā rezultātā tika piešķirts papildu aizsardzības sertifikāts Nr. 342, ir pirmā tirdzniecības atļauja aktīvo vielu kombinācijai, uz kuru attiecas papildu aizsardzības sertifikāts Nr. 342, kā zālēm.
Izskatot lietu, Somijas tiesa apturēja tiesvedību un uzdeva EST šādus prejudiciālos jautājumus: 
1) Kādi kritēriji ir jāpiemēro, lai noteiktu, kad attiecībā uz produktu līdz šim nekad nav attiecies papildu aizsardzības sertifikāts Regulas 469/2009  3. panta c) punkta izpratnē?
2) Vai ir jāuzskata, ka Regulas 469/2009 3. panta c) punktā minētā nosacījuma novērtējums atšķiras no šīs regulas 3. panta a) punktā minētā nosacījuma novērtējuma, un, ja tas tā ir, tad kādā veidā?
3) Vai apsvērumi par Regulas 469/2009 3. panta a) punkta interpretāciju EST spriedumos lietās C-121/17 un C-650/17 ir uzskatāmi par nozīmīgiem, lai novērtētu Regulas 469/2009 3. panta c) punktā paredzēto nosacījumu, un, ja tas tā ir, tad kādā veidā? Šajā sakarā it īpaši ir jānorāda uz to, ka iepriekš minētajos spriedumos saistībā ar Regulas 469/2009 3. panta a) punktu tika norādīts par:
– patenta pretenziju būtisko nozīmi, kā arī
– lietas izvērtējumu no nozares lietpratēja viedokļa un ņemot vērā tehnikas attīstības stāvokli pamatpatenta pieteikuma iesniegšanas vai prioritātes datumā.
4) Vai pamatpatenta jēdzieni “centrālā jaunrade”, “centrālais izgudrojums” un/vai “izgudrojuma priekšmets” ir būtiski, lai interpretētu  Regulas 469/2009 3. panta c) punktu, un, ja daži vai visi šie jēdzieni ir būtiski, kā šie jēdzieni ir jāsaprot, lai interpretētu Regulas 469/2009 3. panta c) punktu? Vai attiecībā uz minēto jēdzienu piemērošanu ir kāda nozīme tam, vai tas ir produkts, kura sastāvā ir viena aktīvā viela (tā saucamais “monoprodukts”), vai produkts, kura sastāvā ir aktīvo vielu kombinācija (tā saucamais “kombinētais produkts”), un, ja tas tā ir, tad kādā ziņā? Kā pēdējais minētais jautājums ir jāvērtē gadījumā, kurā pamatpatentā ir ietverta, no vienas puses, patenta pretenzija uz monoproduktu un, no otras puses, patenta pretenzija uz kombinētu produktu, turklāt pēdējā minētā patenta pretenzija attiecas uz aktīvo vielu kombināciju, kurā ir monoprodukta aktīvās vielas un papildus viena vai vairākas aktīvās vielas saskaņā ar zināmajiem tehnikas sasniegumiem?


	1.3. piemērojamās tiesības (svarīgākās Eiropas Savienības un Latvijas Republikas tiesību normas):
Eiropas Savienības tiesību akti:
1. Regulas 469/2009 3. panta a) un c) punkts:
Sertifikātu piešķir, ja dalībvalstī, kurā iesniegts 7. pantā minētais pieteikums, pieteikuma iesniegšanas dienā:
a) produktu aizsargā spēkā esošs pamatpatents;
[..]
c) uz produktu līdz šim nekad nav attiecies kāds sertifikāts.


	1.4. tiesvedības procesa uzsākšanas iemesli (tiesiskie un faktiskie)
Latvijas Republikai nepieciešams iestāties lietā C-119/22  Teva un Teva Finland  rakstveida apsvērumu sniegšanai, jo EST sniegtās atbildes uz lietā uzdotajiem prejudiciālajiem jautājumiem ietekmēs tiesību piemērošanas praksi Latvijā.

	 2. Informācija, kas saistīta ar Latvijas Republikas dalību lietā

	2.1. dalības veids
Latvijas Republikas rakstisku apsvērumu sniegšana EST.

	2.2. Latvijas Republikas lūgums EST
Attiecībā uz pirmo jautājumu, Latvijas nostāja ir, ka Regulas 469/2009 3. panta c) punkts ir interpretējams tā, ka, lai noteiktu, kad attiecībā uz produktu līdz šim nekad nav attiecies kāds sertifikāts, jānoskaidro, vai līdzās monoproduktam, kam pamatlietā jau ir piešķirts papildu aizsardzības sertifikāts, patenta pretenzijās minētais kombinētais produkts var tikt uzskatīts par atsevišķu izgudrojumu. Latvija uzskata, ka kombinētais produkts nav ar šo patentu aizsargāts atsevišķs izgudrojums. Tātad tas nav jauns produkts Regulas 469/2009 1. panta b) punkta izpratnē, un tam nevar piešķirt papildu aizsardzības sertifikātu situācijā, kad šī patenta aizsargātajam monoproduktam jau ir piešķirts papildu aizsardzības sertifikāts.
Par otro jautājumu Latvija norādīs, ka Regulas 469/2009 3. panta c) punktā minētā nosacījuma novērtējums atšķiras no šīs regulas 3. panta a) punktā minētā nosacījuma novērtējuma. Lai noskaidrotu, vai produkts ir aizsargāts ar patentu Regulas 469/2009 3. panta a) punkta izpratnē, jānoskaidro, vai produkts ir pamatpatenta aizsargātais izgudrojums. Savukārt Regulas 469/2009 3. panta c) apakšpunkta gadījumā ir jāanalizē, vai produktam jau ir piešķirts papildu aizsardzības sertifikāts. Šajā gadījumā jānoskaidro, vai kombinētais produkts ir jauns izgudrojums vai tas pats izgudrojums, kuram jau ir piešķirts papildu aizsardzības sertifikāts kā monoproduktam. Regulas 469/2009 3. panta c) apakšpunktam būtu pretēja tāda šī punkta interpretācija, kurā, kā pamatlietā, papildu aizsardzības sertifikāts tiktu piešķirts tādam kombinētajam produktam, kurš satur monoproduktu, kuram jau ir piešķirts papildu aizsardzības sertifikāts.
Par trešo jautājumu Latvija paudīs viedokli, ka apsvērumi par Regulas 469/2009 3. panta a) punkta interpretāciju, kas ietverti EST lietās C-121/17 un C‑650/17, ir izmantojami pamatlietā tikai tiktāl, ciktāl tie skar Regulas 469/2009 regulas 3. panta a) punkta interpretāciju, ņemot vērā lietu C-121/17 un C‑650/17 faktisko apstākļu kontekstu.
Par ceturto jautājumu Latvijas nostāja ir, ka jēdzieni “centrālā jaunrade”, “izgudrojuma priekšmets” un “centrālais izgudrojums” ir sinonīmi, no kuriem patentu speciālisti biežāk lieto “izgudrojuma priekšmets” jeb “izgudrojums”. Šiem jēdzieniem nevajadzētu piešķirt kādu īpašu, vienam no otra atšķirīgu nozīmi, interpretējot Regulas 469/2009 3. panta c) punktu.


	2.3. dalības iespējamās sekas
Saskaņā ar Protokola par EST statūtiem 23. panta otrajā daļā noteikto puses pamata tiesvedībā, dalībvalstis, Eiropas Komisija un noteiktos gadījumos arī Eiropas Parlaments, Padome un Eiropas Centrālā banka divu mēnešu laikā no paziņojuma par prejudiciālā nolēmuma lietu saņemšanas var iesniegt EST rakstiskos apsvērumus.
Sniedzot rakstiskos apsvērumus, Latvijas Republikai ir iespēja sniegt savu viedokli par Regulas 469/2009 3. panta a) un c) punkta interpretāciju, tādējādi veicinot vienveidīgu minētās tiesību normas izpratni Eiropas Savienībā.
Termiņš, līdz kuram Latvijas Republika var iesniegt rakstiskus apsvērumus EST, ir 2022. gada 9. jūnijs.
EST atbilde uz uzdotajiem prejudiciālajiem jautājumiem būs saistoša visām Eiropas Savienības dalībvalstīm attiecībā uz tajā sniegto Eiropas Savienības tiesību aktu interpretāciju, kā arī visu dalībvalstu tiesām, izskatot līdzīga rakstura strīdus.

	 3. Informatīvā daļa

	3.1. atbildīgā iestāde
Tieslietu ministrija, Patentu valde.

	3.2. atbildīgās iestādes norīkotais eksperts (amats, vārds, uzvārds)
Patentu valdes vadošā patentu eksperte Māra Rozenblate.

	3.3. Latvijas Republikas pārstāvis attiecīgajā lietā (amats, vārds, uzvārds)
Tieslietu ministrijas valsts sekretāra vietniece ārvalstu sadarbības un stratēģijas jautājumos, Latvijas Republikas pārstāve Eiropas Savienības Tiesā Kristīne Pommere;
Tieslietu ministrijas Eiropas Savienības Tiesas departamenta direktore Jekaterina Davidoviča.

	3.4. konsultācijas (arī ar nevalstiskajām organizācijām un sociālajiem partneriem), ja tādas notikušas
Nav notikušas.

